Κυβέρνηση Μιχαήλ Μισούστιν

Η Κυβέρνηση του Μιχαήλ Μισούστιν είναι η τρέχουσα και 56η Κυβέρνηση της Ρωσίας από τις 21 Ιανουαρίου 2020. Επικεφαλής είναι ο Πρωθυπουργός Μιχαήλ Μισούστιν.

Σχηματισμός 

Στις 15 Ιανουαρίου 2020, ο τότε Πρωθυπουργός Ντμίτρι Μεντβέντεφ υπέβαλλε την παραίτηση της κυβέρνησής του.  Την ίδια ημέρα, διεξήχθη η Ομιλία του Προέδρου στην Ομοσπονδιακή Συνέλευση, κατά τη διάρκεια της οποίας ο Πρόεδρος Βλαντιμίρ Πούτιν πρότεινε ορισμένες τροποποιήσεις στο Σύνταγμα, για την έγκριση των οποίων θα προηγηθεί δημοψήφισμα. Επίσης, πρότεινε τον Μισούστιν για τη θέση του Πρωθυπουργού, εφόσον εγκριθεί από την Κρατική Δούμα. Για την επιλογή ο Πούτιν δήλωσε, ότι «υποβλήθηκαν τρεις ή τέσσερις υποψηφιότητες [για τη θέση]. Ο Μισούστιν δεν ήταν στη λίστα.[...]. Κανείς δεν τον ανέφερε εκτός από εμένα». Η επιλογή βασίστηκε στην «προσωπικότητα και τις επαγγελματικές δεξιότητες» του. 

Στις 16 Ιανουαρίου, οι βουλευτές της Ενωμένης Ρωσίας ψήφισαν ότι θα στηρίξουν τον Μισούστιν. Δεδομένου ότι η Ενωμένη Ρωσία έχει την πλειοψηφία των εδρών στην Κρατική Δούμα, αυτό σήμαινε ότι ο Μισούστιν θα αναλάμβανε τη θέση του Πρωθυπουργού ακόμα και χωρίς τη στήριξη των άλλων κομμάτων. Τα κόμματα Φιλελεύθερο Δημοκρατικό Κόμμα και η Δίκαιη Ρωσία δήλωσαν ότι θα στηρίξουν τον Μισούστιν.  

Το Κομμουνιστικό Κόμμα δήλωσε ότι θα απέχει από την ψηφοφορία. Ο Γκενάντι Ζιουγκάνοφ εξήγησε ότι «δεδομένου ότι τα αιτήματά μας [του κόμματος], για παραίτηση της κυβέρνησης και συνταγματικές τροποποιήσεις που να ευνοούν τον αυξημένο έλεγχο στο νομοθετικό εκτελεστικό σώμα, ικανοποιήθηκαν, δεν θα ψηφίσουμε ούτε υπέρ ούτε κατά, μέχρις ότου να δούμε το πρόγραμμα και τη σύνθεση της ομάδας που θα παρουσιάσουν ο Μισούστιν και ο Πρόεδρος».

Έγκριση από την Κρατική Δούμα 

Στις 16 Ιανουαρίου, επιβεβαιώθηκε ότι ο Μιχαήλ Μισούστιν θα αναλάβει τη θέση του Πρωθυπουργού. Ήταν η πρώτη φορά που εγκρίθηκε ο διορισμός ενός Πρωθυπουργού χωρίς ψήφους κατά.

Σύνθεση και οργάνωση 
Στις 16 Ιανουαρίου, στο πλαίσιο των συνομιλιών με το Κομμουνιστικό Κόμμα, όσον αφορά την κυβέρνησή του, ο Μισούστιν υποσχέθηκε ότι «θα γίνουν δραστικές αλλαγές, αλλά δεν έχουν ανακοινωθεί τα ονόματα ακόμα».  Στις 17 Ιανουαρίου, κατά τη διάρκεια των διαβουλεύσεων του Μιχαήλ Μισούστιν με τις κοινοβουλευτικές παρατάξεις για το σχηματισμό της κυβέρνησης, ακούστηκαν λόγοι υποστήριξης αλλά και κριτικές. Όπως δήλωσε ο Πρόεδρος της Κρατικής Δούμας Βιατσεσλάβ Βολοντίν, αναφέρθηκαν τα ονόματα των αναπληρωτών πρωθυπουργών Τατιάνα Γκολίκοβα, Ντμίτρι Κοζάκ και Αλεξέι Γκορντέγιεφ, καθώς και του Υπουργού Γεωργίας Ντμίτρι Πατούσεφ.

Ο Βολοντίν ανέφερε ότι, οι βουλευτές εξέφρασαν τις απόψεις τους για τέσσερις υπουργούς της προηγούμενης κυβέρνησης. Για την πρώην Υπουργό Παιδείας Όλγκα Βασίλιεβα αναφέρθηκαν ζητήματα όπως οι μισθοί, ο γραφειοκρατικός φόρτος εργασίας, τα σχολικά προγράμματα, τα διδακτικά βιβλία και η προσχολική αγωγή. Ο πρώην Υπουργός Πολιτισμού Βλαντιμίρ Μεντίνσκι επικρίθηκε για αναποτελεσματική πολιτική, η πρώην υπουργός Υγείας Βερόνικα Σβόρτσοβα για ελλείμματα στην ιατροφαρμακευτική περίθαλψη και για τον πρώην Υπουργό Εργασίας και Κοινωνικών Υποθέσεων Μαξίμ Τοπιλίν αναφέρθηκαν αρκετά ζητήματα. 

Στις 21 Ιανουαρίου, ο Μισούστιν παρουσίασε στον Πρόεδρο Πούτιν την πρότασή του για τη σύσταση του Υπουργικού Συμβουλίου, ο οποίος την ενέκρινε και υπέγραψε τα αντίστοιχα διατάγματα. Στη νέα κυβέρνηση, ο Πρωθυπουργός θα έχει 9 αναπληρωτές, ενώ καταργήθηκε το Υπουργείο για τις Υποθέσεις του Βόρειου Καυκάσου.    Στις 28 Ιανουαρίου 2020, ο Μιχαήλ Μισούστιν μοίρασε τα καθήκοντα και τις αρμοδιότητες μεταξύ των αναπληρωτών του.  Στις 29 Μαρτίου 2020, ο Μισούστιν ίδρυσε το Προεδρείο της Κυβέρνησης, που αποτελείται από τον ίδιο, τους αναπληρωτές του και ορισμένους υπουργούς, το οποίο θα συνεδριάζει «όποτε αρμόζει» και θα ασχολείται με την «επίλυση λειτουργικών προβλημάτων». Πρόκειται για ένα θεσμό που υπήρχε στην Α' κυβέρνηση του Μεντβέντεφ, αλλά όχι στη δεύτερη.

Μετέπειτα εξελίξεις 
Εν μέσω της πανδημίας κορονοϊού, ορισμένα από τα μέλη της κυβέρνησης διαγνώστηκαν με ασθένεια και χρειάστηκε να γίνει μερικός ανασχηματισμός στη σύσταση του υπουργικού συμβουλίου. Οι αλλαγές είναι προσωρινές και οι ασθενείς θα επανέλθουν στα καθήκοντα τους όταν αναρρώσουν.

 Στις 30 Απριλίου 2020 ο Πρωθυπουργός Μισούστιν διαγνώστηκε θετικός στον κορονοϊό και έπρεπε να νοσηλευτεί. Καθήκοντα Πρωθυπουργού ανέλαβε προσωρινά ο Α' Αναπληρωτής του, ο Αντρέι Μπελούσοφ. Στις 19 Μαΐου ο Μισούστιν επανήλθε στη θέση του.
 Την 1η Μαΐου 2020 ο Υπουργός Κατασκευών Βλαντίμιρ Γιακούσεφ διαγνώστηκε θετικός στον κορονοϊό και έπρεπε να νοσηλευτεί. Καθήκοντα Υπουργού ανέλαβε προσωρινά ο Νικίτα Στασίνιν. Στις 26 Μαΐου επανήλθε στην άσκηση των καθηκόντων του.
 Στις 6 Μαΐου 2020 η Υπουργός Πολιτισμού Όλγκα Λιουμπίμοβα διαγνώστηκε θετική στον κορονοϊό και έπρεπε να νοσηλευτεί. Καθήκοντα Υπουργού ανέλαβε προσωρινά ο Σεργκέι Ομπριβάλιν. Στις 14 Μαΐου η Λιουμπίμοβα επέστρεψε στο γραφείο της.

Σύσταση της κυβέρνησης

Προεδρείο της Κυβέρνησης

Υπουργικό Συμβούλιο

Δείτε επίσης 
 Επίσημη ιστοσελίδα της Ρωσικής κυβέρνησης
 Ποιανού είναι το κράτος; Ολόκληρη η κυβέρνηση του Μισούστιν: βιογραφικά, εισοδήματα και άλλες πληροφορίες.

Παραπομπές 

Κυβέρνηση της Ρωσίας